Tafel vir twee, asseblief – Die Carbs Is Weer Hollands
Mei 2, 2019 Maart 31, 2020 ~ Die Carbs is weer Hollands
Wat is nou lekkerder as 'n date? Een waar jy spesiaal 'n mooi rok aantrek en jou gesig so bietjie meer inkleur in vergelyking met die bleek masker wat jy werk toe dra, om in 'n restaurant neer te sit en in mekaar se oë te staar en oor die tafel langsaan te skinder, en om soveel steak te eet dat jy die mooi rok heroorweeg.
Hierdie tipe affêre is ongelukkig nie iets wat gereeld in my lewe gebeur nie. Weens werksredes sien ek en die ander helfte mekaar baie min, maar dit beteken ook dat sy vriende en familie hom net so min sien. So, vir die kort tydjie wat hy gewoonlik hier is bestaan ons dates uit die twee van ons en 'n derde wiel van een of ander soort, hetsy die gesin, huismaat, beste vriend, of 'n oorywerige kelner.
Al my mooi oorsese rokke is in my kas weggepak en deesdae opt ek meer vir jeans en t-hemde.
Meeste mense sal sê dat ek met hom moet praat en 'n plan moet maak, maar meeste mense is nie in hierdie verhouding nie. Diegene naaste aan my sal weet dat hierdie een van die moeiliker verhoudings is weens die tekort aan tyd saam en die oormaat van afstand. My naastes sal ook weet dat hierdie ook die rede is hoekom ek myself van sosiale media af verwyder het – niemand hou van 'n meisie wat bitter raak weens ander mense se liefdesverklarings op sosiale media nie, maar 'n mens hoef nie elke oomblik van 'n verhouding publiek te maak nie. We get it, julle verhouding is wonderlik en rooskleurig.
Wat doen 'n mens dan? Jy maak die beste van die situasie. As Mohammed nie na die berg toe wil (of kan) gaan nie, bring jy die berg na Mohammed. Pos die huismaat, koop 'n kers, en dek 'n tafel! Daar het jy jou eie restaurant-hoekie in die gemak van Mohammed se tuiste. En steak is nie net by Hussar Grill, Fat Butcher, Cattle Baron of die Spur beskikbaar nie. Hier is 'n resep vir 'n Thaise Fillet Slaai – eenvoudig, vars, verfrissend, en jy kort nie eers 'n stoof, oond of braai nie!
250 g fillet
Sny die vleis in dun repies.
Tjop die rissies, gemmer en knoffel en sit dit in 'n bak saam met die lemmetjiesap.
Plaas die repies vleis in 'n plat bak en gooi die lemmetjie-marinade bo-oor.
Maak toe met kleefplastiek en plaas in die yskas vir 30 tot 60 minute.
Sit die vleis voor op 'n koljanderbedding met tamaties.
Strooi sesamsade oor die vleis (jy kan die sade vooraf in die oond rooster vir ekstra geur) en sprinkel heel laaste die vissous en olie bo-oor.
Posted in Afrikaans, food	AfrikaansAfrikaans recipesdate nightDie carbs is weer hollandsEskom recipesFood writerkosskrywerSarie tydskrifsteakStellenboschThai steak salad